**TEZE O SADRŽAJU PROPISA**

**NACRT PRIJEDLOGA ZAKONA O DOPUNI ZAKONA O ZAŠTITI ŽIVOTINJA, S NACRTOM KONAČNOG PRIJEDLOGA ZAKONA**

Zakon o zaštiti životinja, objavljen je u Narodnim novinama, br. 135/06 od 13. prosinca 2006. godine, a stupio je na snagu 1. siječnja 2007. godine, osim sljedećih odredaba:

- kojom je onemogućeno držanje muznih krava na vezu, a koja je stupila na snagu 1. siječnja 2012. godine

- kojom je zabranjeno uzgajati životinje u svrhu proizvodnje krzna, a koja stupa na snagu 1. siječnja 2017. godine (članak 4. stavak 2. točka 23. i članak 72.).

Izmjenama i dopunama Zakona o zaštiti životinja, koje su objavljene u Narodnim novinama, br. 37/2013 od 28. 3. 2013. godine, a stupile na snagu 5. travnja 2013. godine preuzete su radi provedbe direktive Europske unije u području dobrobiti životinja.

Zakonom o provedbi uredbi Europske unije o zaštiti životinja (Narodne novine, br. 125/2013) prestale su važiti odredbe Zakona o zaštiti životinja (Narodne novine, br. 135/2006 i 37/2013), a kojima su se preuzele i provodile uredbe Europske unije u području dobrobiti životinja.

Zakon o zaštiti životinja (Narodne novine, br. 135/06, 37/13 i 125/13) sadržava i odredbe od nacionalnog interesa u području dobrobiti životinja.

Pri donošenju nacionalne odredbe o zabrani uzgoja životinja u svrhu proizvodnje krzna uzeti su u obzir zahtjevi javnosti za unaprjeđenjem dobrobiti životinja. Istodobno se vodilo računa da se uzgajivačima koji obavljaju uzgoj činčila u svrhu proizvodnje krzna osigura primjereno prijelazno razdoblje od 10 godina odnosno do 1. siječnja 2017. godine za prestanak proizvodnje, a što je propisano člankom 72. Zakona o zaštiti životinja.

Budući u Republici Hrvatskoj od 1. siječnja 2017. godine više neće biti dozvoljeno uzgajati životinje u svrhu proizvodnje krzna, ovim Zakonom daje se uzgajivačima činčila mogućnost odnosno daljnji rok do 1. siječnja 2018. godine da u potpunosti okončaju takvu proizvodnju.

Naime, dio ženki činčila će biti u različitim fazama skotnosti te da se spriječi izlučivanje (npr. usmrćivanje) skotnih ženki potrebno je ovim Zakonom, propisivanjem roka do 1. siječnja 2018. godine, omogućiti da se ženke činčila okote i nakon toga izluče te omogućiti da mlade životinje dostignu zrelost koja je potrebna za njihovo korištenje.

Cilj Zakona je:

- omogućiti uzgajivačima činčila, umjesto do 1. siječnja 2017. godine, da do 1. siječnja 2018. godine u potpunosti okončaju proizvodnju te time spriječiti izlučivanje skotnih ženki činčila i mladih životinja.